text: Idrætsforsøg fortsætter
  30 maj 2011 kl. 10.26
  Idrætstalenter får lov at være i særlige klasser efter sommerferien.
  Forsøget med idrætsklasser for talenter i 7. ? 9. klasse får lov til at fortsætte efter sommerferien.
  Det er Team Danmarks formand Carl Holst glad for.
  - Vi har i løbet af det sidste halve år kæmpet hårdt for idrætsklassernes overlevelse. Både elever, forældre, lærere, elitekoordinatorer og lokale politikere har knoklet for at succesen kan fortsætte. Så jeg er meget tilfreds, siger Carl Holst.
  - Det betyder, at talenterne kan få en sammenhængende hverdag, hvor skolegang og sport på højt niveau kan gå hånd i hånd, siger Carl Holst.
  I Vejle betyder forsøgsgodkendelsen, at Nørremarksskolen kan fortsætte med idrætsklasserne: 
  - Eliteidrætsklasserne her i byen er en succes, det er både forældre, lærere og de unge talenter enige om. Og der er også flere og flere elever, der ønsker at gå i idrætsklasserne, så jeg er rigtigt glad for, at vi kan fortsætte, siger Nikolaj Primdal, koordinator for eliteidrætsklasserne på Nørremarksskolen i Vejle. 
  Udover skolen i Vejle har følgende skoler i Sydjylland idrætsklasser:
  Haderslev Kommune: Hjortebroskolen.
  Esbjerg Kommune: Vestervangskolen.
  Horsens Kommune: Langmarksskolen
  Derudover forventes det, at Brændkjærskolen i Kolding bliver godkendt.
  